Masego giver koncerter i København og Aarhus

**Den selvlærte sanger, rapper, sangskriver, DJ og multiinstrumentalist tager sin selvudnævnte ”TrapHouseJazz” forbi Train i Aarhus og Store VEGA i København den 15. og 16. februar 2022 som led i sin *Studying Abroad Tour*.**

Der er en sitrende energi i rummet, når Masego træder ind og sætter gang i sin skudsikre blanding af soul, R&B, hiphop og jazz. Den jamaicansk-fødte kunstner, som er vokset op i Virginia, synger som en drøm, har et overlegent flow og er ikke bleg for at hive en saxofon frem, når du mindst venter det. Han har en mission, når han laver musik og performer den live: At give sine lyttere en oplevelse, de sent vil glemme.

Masego har fanget opmærksomheden fra musikelskere og anmeldere, siden han i 2016 udgav den energiske EP *Pink Polo*, og interessen blev kun forstærket, da hans silkebløde debutalbum *Lady Lady* landede i 2018. Når han til februar 2022 besøger Danmark, er det imidlertid i anledning af hans seneste EP *Studying Abroad* fra 2020, som er inspireret af gamle rejser og de minder, der er knyttet til dem. En EP, der i den grad vækkede rejsefeberen i en tid, hvor turnélivet med ét var sat på pause. EP’en blev endnu en milepæl i Masegos flotte karriere og bød blandt andet på den legesyge Don Toliver-featured ”Mystery Lady”, som i skrivende stund er streamet mere end 73 millioner gange på Spotify alene.

Udover sine egne værker har Masego også opnået massiv succes i selskab med prominente kunstnere som Sinead Harnett, Kehlani, KAYTRANADA, Rapsody og SiR, som alle besidder samme evne til at forny populærmusikken på måder, vi først forstår, når vi hører dem.

En sand entertainer

Fans herhjemme har af flere omgange haft glæden af at opleve Masego på dansk grund. Da han i 2018 gæstede Tinderbox i Odense, kaldte GAFFAs anmelder ham en ”fryd at overvære og lytte til”, og da han året efter spillede på NorthSide, blev han kaldt ”en energisk entertainer”.

Det er aldrig kedeligt, når Masego træder op foran et publikum og udfolder sit legesyge og på én gang både humoristiske og sensitive musikalske univers, som p.t. står uden sammenligning på den internationale musikscene.

Billetsalget til koncerterne den 15. februar på Train og den 16. februar i Store VEGA starter fredag den 22. oktober klokken 10.00 via ticketmaster.dk.